PRANEŠIMAS ŽINIASKLAIDAI  
2025 m. lapkričio 21 d.

**Jūsų vaikui sunku skaityti ar mokytis? Tai gali būti daugiau nei tingėjimas**

**Kai kuriems vaikams mokykloje sunku ne todėl, kad trūksta motyvacijos, o dėl to, kad niekas laiku neatpažįsta jų mokymosi problemų. Disleksiją ar disgrafiją turintys vaikai dažnai lieka nepastebėti, dar blogiau, įvertinami kaip tingūs ar negebantys mokytis. Socialinė iniciatyva „Nepaprastukas“ siekia tai keisti.**

„Nepaprastukas“ – auganti socialinė iniciatyva Kaišiadoryse, skirta disleksiją ir disgrafiją turintiems vaikams. Anot iniciatyvos įkūrėjos ir specialiosios pedagogės Karolinos Žemčužnikovos, šiuo metu Lietuvoje, ypač mažesniuose miestuose, tokie sutrikimai dažnai neatpažįstami, o vaikai lieka be tinkamos pagalbos.

„Dirbdama specialiąja pedagoge Kaišiadorių rajone, kasdien matau vaikų, kurie stengiasi, bet negali pasiekti rezultatų. Taip yra vien dėl to, kad niekas neatpažįsta, kodėl mokytis jiems yra sunkiau nei kitiems. Šitaip gimė idėja sukurti vietą, kurioje specialiųjų poreikių turintys vaikai galėtų būti išgirsti, o tėvai – gauti pagalbą ir aiškią kryptį“, – pasakoja K. Žemčužnikova.

**Siekia keisti požiūrį ir sistemą**

„Nepaprastuko“ veikla siekia ne tik suteikti pagalbą vaikams, bet ir prisidėti prie platesnio pokyčio – keisti visuomenės požiūrį į „kitokį mokymosi būdą“.

Nors iniciatyva auga ir sulaukia palaikymo, kasdienybėje netrūksta iššūkių. Didžiausias jų – sisteminės pagalbos trūkumas Lietuvos regionuose. Pasak pašnekovės, Lietuvoje vis dar trūksta ne tik specialistų, bet ir supratimo, kad mokymosi sutrikimai nėra kliūtis sėkmei – jei vaikas gauna tinkamą pagalbą, jis gali tobulėti taip pat kaip ir kiti.

„Situaciją apsunkina ir informacijos stygius: daugelis tėvų vis dar nėra girdėję apie disleksiją ar disgrafiją, todėl susidūrę su šiomis problemomis jis dažnai lieka vieni, o jų vaikai – be reikiamo palaikymo. Nepaisant šių sunkumų susiduriame ir su finansinio tvarumo iššūkiu. „Nepaprastukas“ siekia įkurti Individualių poreikių centrą, kuris suteiktų vaikams profesionalią pagalbą, konsultacijas ir specializuotas edukacines priemones. Tačiau darosi sudėtingiau išlaikyti patalpas nuomai, kuriose galime teikti pagalbą“, – teigia K. Žemčužnikova.

**Skleidžia žinią ir kuria priemones**

Anot pašnekovės, siekdami skleisti žinią apie mokymosi sutrikimus ir suteikti pagalbą kuo daugiau šeimų, „Nepaprastuko“ komanda neapsiriboja vien tik konsultacijomis.

„Kuriame ir platiname edukacines priemones vaikams, turintiems mokymosi sunkumų. Taip pat, vystome idėją sukurti socialinių produktų liniją – pavyzdžiui, marškinėlius su žinute „Aš mokausi kitaip“, iš kurių dalis pelno skiriama vaikų pagalbos valandoms finansuoti“, – pasakoja įkūrėja.

K. Žemčužnikova priduria, kad didžiausias jos darbo įkvėpimas – patys vaikai bei panašios iniciatyvos.

„Įkvėpimo semiuosi iš vaikų, su kuriais dirbu. Jų pastangos, atkaklumas ir gebėjimas mokytis savaip įrodo, kad kiekvienas vaikas gali pasiekti daugiau, jei tik gauna tinkamą pagalbą. Taip pat mane įkvepia kiti socialiniai verslai, tokie kaip „Labirintas“, „Upės teka“, kurių misija labai panaši“, – sako ji.

Pasak K. Žemčužnikovos, „Nepaprastuko“ vizija – tapti Individualių poreikių centru, veikiančiu ne tik Kaišiadoryse, bet ir kituose Lietuvos miestuose.

„Norime, kad kiekvienas vaikas, turintis skaitymo ar rašymo sunkumų, galėtų gauti profesionalią pagalbą ar vertinimą vietoje, o tėvai – palaikymą ir žinias“, – sako įkūrėja.

Tam, kad vizijos siekti būtų lengviau, „Nepaprastukas“ įsitraukė į socialiniam verslui skirtą intensyvią Lietuvos socialinio verslo asociacijos organizuojamą programą „Poveikio akademija“, kuri tęsis iki lapkričio 28 d.

„Poveikio akademijoje“ šiemet dalyvauja 10 Lietuvos socialinio verslo įmonių, kurioms organizuojamos ekspertinės mokymų sesijos, bus užtikrinta individuali mentorystė, konsultacijos. Programos pabaigoje geriausiai įvertintas socialinio verslo pristatymas laimės finansinį „Luminor“ banko paskatinimą – 3000 eurų.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Birutė Eimontaitė  
„Luminor“ komunikacijos vadovė  
Tel.: +370 684 28342  
El. p.: [birute.eimontaite@luminorgroup.com](mailto:birute.eimontaite@luminorgroup.com)